На основу члана 200. став 6. Устава Републике Србије,

Влада, уз супотпис председника Републике, доноси

УРЕДБУ

О ИЗМЕНАМА УРЕДБЕ О ОГРАНИЧАВАЊУ МАЛОПРОДАЈНЕ ЦЕНЕ ЗАШТИТНИХ СРЕДСТАВА ЗА ВРЕМЕ ВАНРЕДНОГ СТАЊА НАСТАЛОГ УСЛЕД БОЛЕСТИ COVID-19 ИЗАЗВАНЕ ВИРУСОМ SARS-COV-2

Члан 1.

У Уредби о ограничавању малопродајне цене заштитних средстава за време ванредног стања насталог услед болести COVID-19 изазване вирусом SARS-CoV-2 („Службени гласник РС”, бр. 40/20 и 43/20), члан 1. мења се и гласи:

„Члан 1.

Овом уредбом ограничавају се малопродајне цене заштитне опреме – маски и рукавица (у даљем тексту: заштитна средства), за време ванредног стања насталог услед болести COVID-19 изазване вирусом SARS-CoV-2 које Републички фонд за здравствено осигурање дистрибуира привредним субјектима у циљу благовременог и равномерног снабдевања тржишта.”

Члан 2.

У члану 2. став 1. мења се и гласи:

„Републички фонд за здравствено осигурање испоручује правним лицима која се баве дистрибуцијом заштитних средстава на основу захтева, односно достављене наруџбенице – требовања у количини од најмање 500.000 комада заштитних средстава (маски односно рукавица).”

Члан 3.

Члан 3. мења се и гласи:

„Члан 3.

Малопродајна цена за заштитна средства набављена у складу са чланом 2. ове уредбе максимално може износити:

1. за маске 120 динара по комаду са урачунатим ПДВ;
2. за рукавицe 40 динара по комаду са урачунатим ПДВ.”

Члан 4.

У члану 4. став 1. мења се и гласи:

„Привредни субјекти који се баве малопродајом заштитних средстава за време ванредног стања по једној купопродаји могу испоручити физичком лицу – крајњем купцу највише десет комада маски односно 20 комада рукавица”.

Члан 5.

Ова уредба ступа на снагу даном објављивања у „Службеном гласнику Републике Србије”.

05 Број: 110-2947/2020

У Београду, 31. марта 2020. године

В Л А Д А

|  |  |
| --- | --- |
|  | ПРЕДСЕДНИК РЕПУБЛИКЕ  Александар Вучић, с.р. |
|  | ПРЕДСЕДНИК ВЛАДЕ  Ана Брнабић, с.р. |